ЩIалэгъуалэм зезыгъэужь Iуэху
ЩIалэгъуалэм я IV Лъэпкъ кинопремием хэтыну хуейхэм я тхылъхэр Iахын щIадзащ. Абы я фильм ирагъэхь хъунущ зи ныбжьыр илъэс 18 - 35-хэм къриубыдэ режиссёрхэм, кинематографистхэм.
ЩIалэгъуалэ Лъэпкъ премиер илъэс къэс ЩIа­лэгъуалэм я IуэхухэмкIэ федеральнэ агентствэр и щIэгъэкъуэну къызэрегъэпэщ Урысейм щэнхабзэмкIэ и центрым. Мы гъэм зэпеуэр къыкIэлъыкIуэ унэтIыныгъэхэмкIэ гуэшауэ щытынущ: «Короткометражнэ фильм нэхъыфI», «СмартфонкIэ траха фильм нэхъыфI», «Документальнэ фильм нэхъыфI», «Полнометражнэ фильм нэхъыфI», «Анимационнэ фильм нэхъыфI», «Социальнэ фильм нэхъыфI». Къыхэгъэщыпхъэщ зэпеуэм хэтынухэм лэжьыгъэ зырыз фIэкIа къагъэлъэгъуэну зэрыхуимытыр.
А Iуэхум ехьэлIауэ «Роскультцентр» IуэхущIапIэм и унафэщI Абрамовэ Маринэ и еплъыкIэр жиIащ.
- ЩIалэгъуалэм дазэрыдэIэпыкъу Iэмалхэмрэ абыхэм едгъэлъагъу хэкIыпIэхэмрэ нэхъыбэу едгъэфIэкIуэху, ахэр щылажьэ IэнатIэхэм зыужьыныгъэ ягъуэтынущ. Мы зэпеуэр илъэс къэс идогъэкIуэкIри, дапщэщи абы щIэ гуэр зэрыхэтлъхьэным, кинематографист ныбжьыщIэ нэхъыбэ къызэрыхэтшэным дыхущIокъу. Псоми зэрытщIэщи, щIэупщIэ зиIэ фильмхэм я лIэужьыгъуэхэм захъуэж зэпытщ, абы къыхэкIыу нэгъуэщI IэщIагъэлIхэм дахуей мэхъу, Iуэху еплъыкIэ щIэщыгъуэ зиIэ дапщэщи къыдолъыхъуэ. Зэпеуэм пашэ щыхъухэр утыку ин ихьэну, я зэфIэкI къагъэлъэгъуэну IэмалыфI ягъуэт.
ШыщхьэуIум и 13 пщIондэ лэжьыгъэхэр Iахынущ. Кинопремием и къэпщытакIуэ гупым лIэужьыгъуэ къэс нэхъыфIу къалъыта кинофильм щырыщ къыхахынущ. Зэпеуэм щытекIуахэм я цIэр къыщраIуэнущ щэкIуэгъуэ мазэм Санкт-Петербург щекIуэкIыну зэхыхьэм. КъэпщытакIуэ гупым я тхьэмадэр «Главкино» кинотелевизионнэ студиер зыухуа Бачурин Ильящ.
«Короткометражнэ фильм нэхъыфI», «СмартфонкIэ траха фильм нэхъыфI» лIэужьыгъуэхэм щытекIуа фильмхэр 2022 гъэм, «Всемирный фестиваль уличного кино» проектым хиубыдэу, цIыху мин 500-м ирагъэлъагъунущ. «СмартфонкIэ траха фильм нэхъыфI» Iыхьэм щытекIуар щрагъэджэнущ One Side Media-м . Анимационнэ фильм нэхъыфIу къалъытар «Артек» сабий лагерым зыщызыгъэпсэхухэм ирагъэлъагъунущ.
Пашэныгъэ зыубыдахэм ящыщу цIыхуищ «Режиссура и filmmaking» программэм Япэ онлайн школым щыхурагъэджэнущ. Абы къищынэмыщIауэ, зэпеуэм хэта псоми я лэжьыгъэхэр «Русские сезоны» щэнхабзэ фестивалым инджылызыбзэкIэ зэдзэкIауэ утыку къыщрахьэнущ.

Щомахуэ Залинэ.
